section_heading: Najbolje godine
paragraph_text: Najbolje godine je hrvatska dramsko-obiteljska serija koja se emitirala u dnevnom ritmu od 2009. godine. Redatelji serije su Mladen Dizdar, Robert Orhel, Goran Rukavina, Kristijan Milić i Neven Hitrec; kreativni producent je Milivoj Puhlovski, a scenaristi: Ana Šimičić, Iva Filakovac, Saša Podgorelec. Zbog ove dramske serije sagrađeno je cijelo selo, te je za razliku od svih dotadašnjih hrvatskih igranih dnevnih serija gotovo polovica scena snimana u eksterijerima. Prilikom snimanja serije korištena je najmodernija HD tehnologija. Radnja serije se vrti oko života nekoliko seoskih obitelji, njihovih problema i ljubavnih zgoda i nezgoda, a u središtu je pozornosti gradska djevojka Lorena, koja se vraća u selo kako bi prodala kuću koju je naslijedila od pokojne majke. Među maštovitim i brojnim likovima, odnosno glumcima koji su ih utjelovili, našla se vrhunska postava: Katarina Radivojević, Janko Popović-Volarić, Amar Bukvić, Marija Borić, Žarko Potočnjak, Mladen Čutura, Barbara Rocco, Leona Paraminski, Hrvoje Horvat te mnogi drugi. Serija je nastala u vlastitoj proizvodnji Nove TV te je na njezinom stvaranju, snimanju i realizaciji sudjelovao tim entuzijasta i profesionalaca Nove TV. Prva sezona ima ukupno 152 epizoda, a Nova TV je producirala i emitirala i drugu sezonu serije od 166 epizoda koja se premijerno emitirala u 2010. i 2011. godini.